
KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2025. június 25-i ülésére)
TÁRGY:
PÁLYÁZAT BENYÚJTÁSA A „Versenyképes Járások Program 2025” CÍMŰ FELHÍVÁSRA
A vidéki Magyarország élhetőségének és népességmegtartásának támogatása, a városok és községek kiegyensúlyozott fejlődésének biztosítása, valamint a települések közötti térségi együttműködések ösztönzése érdekében Magyarország Kormánya Versenyképes Járások Programot indított (a továbbiakban: Program). A Versenyképes Járások Program megvalósításának kérdéseiről szóló 1446/2024. (XII. 30.) Korm. határozat (a továbbiakban: Korm. határozat) értelmében a Programot a közigazgatási és területfejlesztési miniszter (a továbbiakban: miniszter) irányítja, a Program forrását a XXV. Közigazgatási és Területfejlesztési Minisztérium fejezet, 10. Fejezeti kezelésű előirányzatok cím, 8. Területfejlesztési Alap biztosítja. A Program kiemelt célja, hogy a járások szempontjából jelentős, több település helyzetét javító, illetve az adott járás lakosságának minél nagyobb hányadát érintő fejlesztések támogatásával ösztönözze a térségi és települési együttműködéseket, megteremtse a párbeszédet a járások települései között annak érdekében, hogy közös céljaikat minél hatékonyabban valósítsák meg. A Közigazgatási és Területfejlesztési Minisztérium (a továbbiakban: Támogató) Felhívást tett közzé a települési önkormányzatok részére a térségi kihatású, de legalább több települést, illetve azok lakosságát érintő fejlesztéssel, működéssel vagy mindkettővel összefüggő fejlesztési igények (a továbbiakban: fejlesztési igény) benyújtására, egyidejűleg a Program keretében történő későbbi költségvetési támogatások nyújtásának előkészítése érdekében.
A Program a 2023. évben az egy főre jutó GDP európai uniós átlag 120 %-át el nem érő hazai régiók járásaiban található települési önkormányzatok és ezen települési önkormányzatoknak a jogi személyiséggel rendelkező társulásai számára kiindulásként az alábbiak szerint biztosít pénzügyi forrást:

· járásonként 500 millió Ft, amennyiben a járás székhelye megyei jogú város,

· járásonként 250 millió Ft az összes többi járás esetében.

A támogatás maximális mértéke a fejlesztés elszámolható költségeinek legfeljebb 100%-a.

Támogatható tevékenységek:
A. Térségi alapinfrastruktúra és elérhetőség fejlesztése

B. Térségi közszolgáltatások fejlesztése

C. Térségi gazdaságfejlesztés

D. Településüzemeltetés
Kiskőrös Város Önkormányzata a felhívás tartalmi és szakmai előírásait figyelembevéve – Kaskantyú Község- és Tabdi Község Önkormányzatával közösen, konzorciumi formában támogatási kérelmet nyújtott be, mindösszesen 73.310.314,-Ft értékben, melyből 
Kiskőrös Város Önkormányzata:  63.776 .921,-Ft,
Kaskantyú Község Önkormányzata: 4.549.703,-Ft,
Tabdi Község Önkormányzata: 4.983.690,- Ft támogatásban részesül. 
Kiskőrös Város Önkormányzata a tervezett fejlesztés keretében térfigyelőkamera rendszer kiépítését tervezi a projekt keretében. A rendszer központja a Polgármesteri Hivatalban kerül beüzemelésre, összesen 2 db 64 csatornás szerverrel. A központi egység további 2 kliens eszközzel kerül kiegészítésre, mely az adatok kezeléséhez elengedhetetlen. A kamerarendszer telepítése nem engedély köteles tevékenység. Az eszközök meglévő saját, vagy újonnan telepített oszlopokra, illetve ingatlanokra kerülnek felszerelésre. Az áramellátás hivatalos MVM vagy egyéb közeli ingatlanból kerülnek kiépítésre. Valamennyi berendezés szünetmentesítéssel kerül felszerelése. Az adatok maximum 30 napig kerülnek tárolásra, melyet a rendszer automatikusan ezt követően töröl. Az adatok hozzáférését dedikált jelszó és felhasználónévvel lehet korlátozni, melyet log-ol a rendszer.

A kamerák a jelenleg elérhető legmodernebb technológiát alkalmazzák, 4 megapixeles kiváló éjszakai képpel.  A rendszámolvasó kamerák kizárólag a rendszámot és az autó típusát figyelik, azok térfigyelésre nem alkalmasak, ezért minden helyszínen további kamerák elhelyezése szükséges. Ezek felszerelése bele lett tervezve a rendszerbe. 

 Tabdi Község Önkormányzata a helyi Sportpályán (Tabdi 045/54 hrsz) tartja a település számos közösségi programját, majális, juniális, falunap, szüreti nap, valamint a hagyományőrző lovas túrákat. A Sportpályán (rendezvénytér) már rendelkezünk a programok lebonyolításához szükséges alapvető infrastruktúrával, azonban játszótér még jelenleg nincs a helyszínen.  A természetben Munkácsy Mihály utcában található fenti hrsz-ú telek vonatkozásában a közösségi tér és rendezvénytér környezetében kialakított játszótér számos előnnyel járhat. Elsősorban fontos szerepet játszik a közösségformálásban, hiszen a gyerekek és szüleik, valamint más látogatók akár hétköznap is találkozhatnak és kölcsönösen építhetik a helyi közösséget. A játszótér segít abban, hogy a családok biztonságos és megfelelő infrastruktúrával rendelkező helyen tölthessék el szabadidejüket, miközben a gyerekek aktívan fejlődhetnek, szociális készségeiket erősíthetik, és egészségesen sok mozgással tölthetik el az időt.

Ezen kívül a játszótér lehetőséget ad arra is, hogy a rendezvénytér aktivitásai és a szórakoztató programok összhangba kerüljenek, így a különböző korosztályok igényeit egyszerre kielégíthetik. A közösségi terek gyakran a pihenés és a társas kapcsolatok erősítésének helyszínei, és ha egy játszótérrel bővül a paletta, az még inkább vonzóvá teszi a teret a családok számára.

A játszótér ezen kívül hozzájárulhat a környezet esztétikai értékéhez is, ha gondosan megtervezett, természetes anyagokkal, illetve innovatív, fenntartható megoldásokkal építik. Így nemcsak egy szórakoztató, de környezetbarát és vonzó közösségi helyszínt is biztosíthatunk minden generáció számára.

Kaskantyú Község Önkormányzata fontosnak tartja; hogy a település központja gondozott és a mai kor igényeinek megfelelő legyen, ezért a projekt keretében a saját tulajdonban lévő terület parkosítását és szabadidő eltöltésére alkalmas hely kialakítását tervezzük megvalósítani a település belterületén a 3. hrsz-on található területen. A művelődési ház, az orvosi rendelő, a katolikus templom és a szintén önkormányzati fenntartású Kulcsos ház között elhelyezkedő szabad közterületen egy modern szabadidős park kialakítását tervezzük. A projekten belül szeretnénk megvalósítani a terület újbóli fásítását (a régebbi fákat 2024-ben a katasztrófavédelem veszélyessé minősítette, így azok kivágásra kerültek), parkosítást, gyalogos sétány kialakítását és kerti bútorok elhelyezését.

A 02/110 helyrajzi számon kialakított csapadékvíz tározó melletti zöldterület az elmúlt években a lakosok által gyakran látogatott hely lett. Sokan járnak ki sétálni, pihenni, vagy kutyát sétáltatni. Így fontosnak tartjuk, hogy a víztározót határoló úton fasor kialakításával a település külterületének környezete is minél szebb legyen, a lakosok igényeit minél inkább kielégítse. 1250 m hosszúságban facsemete ültetésével szeretnénk ezt a célt megvalósítani. Jelen esetben csak a facsemeték beszerzésére kérjük a támogatást, az ültetést saját kivitelezésben szeretnénk megoldani. 
Megvalósítás és fenntartás:
A támogatott tevékenység megvalósítására 24 hónap áll rendelkezésre. A fenntartási időszak eszközbeszerzésre irányuló támogatott tevékenység esetén 3 évig, építési tevékenységet, beruházást, felújítást, ingatlanvásárlást tartalmazó támogatott tevékenység esetén 5 évig tart annak megvalósításától számítva.

A fenntartási időszak végéig a támogatott tevékenység eredményeként létrehozott vagyon csak a Támogató előzetes jóváhagyásával és a Támogató döntése alapján a fenntartási, és egyéb kötelezettségek átvállalásával, átruházásával idegeníthető el, adható bérbe vagy más használatába, illetve terhelhető meg.

A fejlesztési igények benyújtására a 2025. március 25. és 2025. április 9. között volt lehetőség.

A benyújtott fejlesztési igényeket a Járási Fejlesztési Fórum tárgyalta meg, és a fejlesztési igények tekintetében a járási keret kétszerese mértékéig javaslatot tett a miniszternek azok támogatására, valamint az egyes fejlesztési igények támogatásának mértékére vonatkozóan. A Járási Fejlesztési Fórum 2025. május 9-ig tette meg javaslatát, amelyet a területileg illetékes főispán valamennyi benyújtott fejlesztési igénnyel együtt felterjesztette a miniszter részére. 
A főispán 2025. május 26-ig értesítette a fejlesztési igények benyújtóit, hogy – a járási keretek mértékéig – mely fejlesztési igények tölthetők fel támogatási igényként a Magyar Államkincstár informatikai felületére. A támogatási igények benyújtására 2025. május 26. és június 10. között volt lehetőség. 

A támogatási igényeket formai és jogosultsági szempontból a Kincstár, tartalmi szempontból a Támogató bírálja el. A támogatási döntést a miniszter mérlegelési joga alapján hozza meg és döntéséről tájékoztatja a Rendelet szerinti jogosultat. 
A fentiek alapján javaslom, hogy a Képviselő-testület a „Versenyképes Járások Program 2025” című pályázat megvalósítására vonatkozóan a határozat-tervezet szerint döntsön.

Kiskőrös, 2025. június 16.
Domonyi László sk.
polgármester
HATÁROZAT-TERVEZET

A Képviselő- testület: 

1. egyetért a „Versenyképes Járások Program 2025” megvalósítását célzó, 73.310.314.,-Ft összköltségű, 100 %-os támogatás intenzitású projekt megvalósításával.

2. egyetért azzal, hogy a projekt megvalósítása érdekében az Önkormányzat konzorciumot hozzon létre Kaskantyú Község Önkormányzatával és Tabdi Község Önkormányzatával. 

3. felhatalmazza polgármestert, hogy a Város 2025. évi Költségvetéséről szóló rendelet soron következő módosítását a fentiek figyelembevételével terjessze elő. 

4. felhatalmazza a polgármestert a Támogatási szerződés aláírására, a projekt megvalósítással kapcsolatos valamennyi szükséges intézkedés, jognyilatkozat megtételére, az együttműködési és konzorciumi megállapodások aláírására.
Felelős: 
polgármester

Határidő:
azonnal

